b'\n_START_ARTICLE_\nThe Rutles: All You Need Is Cash\n_START_SECTION_\nTilblivelse\n_START_PARAGRAPH_\nEfter opl\xc3\xb8sningen af Monty Python\'s Flying Circus arbejdede Eric Idle p\xc3\xa5 tv-showet Rutland Weekend Television sammen med blandt andre Neil Innes. Innes havde tidligere skrevet materiale og sange til Monty Python og spillede ogs\xc3\xa5 i bandet The Bonzo Dog Band. Neil Innes\' band medvirkede i The Beatles\' tv-film Magical Mystery Tour og var sammen med The Bonzo\'s trommeslager Legs Larry Smith gode venner med ex-Beatlen George Harrison, der ogs\xc3\xa5 optr\xc3\xa5dte i Rutland Weekend Television. I en episode af Rutland Weekend Television optr\xc3\xa5dte bandet The Rutles i en Beatles-parodi med Innes\' sang "I Must Be In Love", der var et "spoof" over Lennon/McCartneys "A Hard Day\'s Night" og "Can\'t Buy Me Love". Idle og Innes fik i den forbindelse id\xc3\xa9en til at lave et spin-off med en tv-film om The Rutles._NEWLINE_I de f\xc3\xb8rste sketches for Rutland Weekend Television bestod The Rutles af bandmedlemmene: Ron Nasty (John Lennon), spillet af Neil Innes, Dirk McQuickly (Paul McCartney), spillet af Eric Idle, Barry Wom (Ringo Starr) spillet af John Halsey og Stig O\xe2\x80\x99Hara (George Harrison), spillet af David Battley. Rollen som Stig O\xe2\x80\x99Hara blev i filmen overtaget af af guitaristen Ricky Fataar._NEWLINE_All You Need Is Cash opstod prim\xc3\xa6rt som en r\xc3\xa6kke sketches, som hver for sig skulle illustrere forskellige episoder ved den fiktive og mislykkede supergruppe The Rutles\xe2\x80\x99 historie, og som fulgte t\xc3\xa6t p\xc3\xa5 kronologien i The Beatles\' succesfulde karriere. Neil Innes skrev til filmen 19 sange, der hver is\xc3\xa6r ligger meget t\xc3\xa6t p\xc3\xa5 eksisterende Beatles-sange.\n_START_SECTION_\nHandling\n_START_PARAGRAPH_\nThe Rutles med Ron Nasty, Dirk McQuickly, Stig O\'Hara og Barry Wom starter karrieren i Hamborg, hvor de befinder sig "far from home and far from talented". Filmen f\xc3\xb8lger gruppens turbulente udvikling med Rutlemania, udgivelse af A Hard Day\'s Rut, vittige pressekonferencer, eksperimenter med te, deres opsigtsv\xc3\xa6kkende Sgt Rutter\'s Only Darts Club Band og frem til den sidste koncert p\xc3\xa5 taget af en bygning i London og efterf\xc3\xb8lgende udgivelse af det sidste album Let it Rut, hvorefter alle gik hver til sit._NEWLINE_Ogs\xc3\xa5 The Beatles\' presseapparat blev parodieret. F\xc3\xb8r filmen blev sendt p\xc3\xa5 BBC Two blev der oph\xc3\xa6ngt plakater rundt omkring i London, der kundgjorde, at "The Rutles are Coming" p\xc3\xa5 samme m\xc3\xa5de som Beatles tidligere skrev "The Beatles are Coming" f\xc3\xb8r koncerter i byen.\n_START_SECTION_\nSoundtrack\n_START_PARAGRAPH_\nSangene i filmen er selvst\xc3\xa6ndige sange, men de fleste komponeret s\xc3\xa5ledes, at parallelerne til The Beatles "rigtige" sange er tydelige. Enkelte af sangene er komponeret s\xc3\xa5ledes, at melodien helt eller delvist er baseret p\xc3\xa5 \xc3\xa9n Beatles-sang, hvorimod teksten er baseret p\xc3\xa5 en anden sang.'